Spionii de la Beijing și de la Chișinău aveau o judecătoare de la Înalta Curte care îi alerta după ce semna mandatele SRI pe siguranță națională! Iar când nu îi erau repartizate ei autorizațiile, judecătoarea Georgeta Barbălată făcea drumuri la frigider ca să se uite în dosarele colegelor și să-i avertizeze pe cei din rețea!

vineri, 27 aprilie 2018, 6:59

În dosarul de la Înalta Curte există două filiere de spionaj, care apar în Notele SRI.

Prima e cea condusă de chinezul Wang, veche încă de pe vremea ”Shanghai”, care era deservită cu informații strict clasificate prin șeful CJ Ilfov, Cristache Rădulescu.

Cea de-a doua era operată printr-o femeie fatală din Chișinău, de care se îndrăgostise Dragoș Rusu, comisar-șef adjunct la Garda Financiară Ilfov.

SRI urmărea ambele filiere.

Dar, fără ca Serviciul să știe, chiar judecătoarea Georgeta Barbălată, care aproba autorizațiile de ascultare a spionilor, le oferea informații celor urmăriți de SRI!

În plus, în jurul lui Wang, Rusu și al politicienilor PNL de la CJ Ilfov, se crease o grupare de procurori, polițiști și membri CSM, toți având drept scop să-i zguduie pe Morar și pe Kovesi ca să se instaleze ei în locul lor.

Legătura dintre interesele spionilor străini, corupția oficialilor români și acapararea justiției e ceea ce reiese din rechizitoriul de 69 de pagini al acestui dosar, publicat pe luju.ro.

Pentru a procura informații secrete, judecătoarea Barbălată nu se dădea înapoi de la cele mai riscante și mai ridicole mișcări.

Trei dintre membri au fost condamnați, dar cu executare a luat doar judecătoarea de la Înalta Curte, iar spionii comandați de la Beijing și prin Chișinău nu au pățit nimic!

Investigație de Mirela Neag, Răzvan Luțac și Cătălin Tolontan

Tresar la melodia telefonului.

Restaurantul ”Perla” din București, 25 mai 2012.

Politicienii și procurorii care vor să le ia locul lui Daniel Morar și Laurei Kovesi discută într-un separeu.

Sună un telefon.

Se uită unii la alții.

Procurorul SÂMPETRU MARCEL (cu reproș către soția sa): Cu telefoanele tale aici…

SÂMPETRU MIRELA: Da, o să plec cu ele, da.

SÂMPETRU MARCEL (condescendent): Da, poți să stai, dar nu mai vorbi nimic!

SÂMPETRU MIRELA (iritată, la rându-i): Dar ce, voi nu aveți telefoane?!

Vicepreședintele CSM BĂLAN GEORGE: Nu vezi că sunt dezmembrate?

Bună remarcă! Și de maximă actualitate.

E o poveste despre dezmembrare.

Se dezmembrează statul, cu toate speranțele și drepturile noastre cetățenești, sau se dezmembrează rețelele.

După separeul de la ”Shanghai” vine separeul PNL de la ”Perla”

Rețelele de corupție, de spionaj sau cu de toate, cum e cazul ”Shanghai”-Cupru Min-”Perla”, au o pasiune pentru separeuri.

Separeurile fac parte din cultura noastră.

În România, cămăruțele discrete ale localurilor sunt, încă din comunism, un atribut al puterii celor care se întâlnesc aici, dincolo de muritori, departe de ”jegoși” și ”nenorociți”, așa cum îi spune polițistul Ion Craiu lui Zhang Jian Jun despre vecina care-l reclamase pe chinez.

Discuția dintre Craiu și mafiotul Mihai are loc într-o dimineață cețoasă, pe 8 noiembrie 2005, cu 7 ani înainte de convorbirea de la ”Perla”.

Iar legătura este rețeaua chinezească de corupere și spionaj.

Rețeaua a ajuns la Înalta Curte de Casație și Justiție

Wang Yan, Mihai și ceilalți lideri ai organizației ”Fraților” au cumpărat, au șantajat și au integrat, de-a lungul anilor, zeci de angajați ai statului român.

Exact cum spune DIICOT în dosarul Shanghai.

”Funcționari ai statului român au sprijinit rețeaua de infracționalitate transfrontalieră”.

Unii funcționari erau mărunți, alții importanți, de la început.

Dar chinezii au avut răbdare ca, dintre cei pe care au pariat ”la negru”, să aștepte să crească în funcții.

Și, pentru că DIICOT nu i-a trimis în fața instanței, rețeaua a tot sporit, s-a umflat și s-a infiltrat până în biroul Curții de Casație și Justiție unde se dau autorizațiile de interceptări și percheziții pe siguranță națională!

Barbălată: cu un ochi în frigider, cu un ochi la dosar

Pe 10 iulie 2012, ”DNA înaintează Înaltei Curți dosarul 242/P/2010 și un referat cu propunere de percheziții” pentru locuințele unui șef de serviciu secret al poliției, unui membru CSM și unui procuror.

Cererea DNA ajunge la judecătoarea Cristina Geanina Arghir.

Împreună cu magistratul Daniela Andreea Ionescu, Arghir citește dosarul la un birou, de fapt o măsuță, lângă frigider.

E miezul zilei, e cald, e înghesuială și colega lor, judecătoarea Georgeta Barbălată se duce de câteva ori la frigider.

Își ia din el, pleacă, revine.

Judecătoarea Barbălată face du-te-vino până când vede toate cele trei nume urmărite de DNA: procurorul Marcel Sâmpetru, polițistul Mihai Vlad și membrul CSM George Bălan.

Mihai Vlad e prieten bun cu ea!

Se gândește cum să-l anunțe cât mai repede.

Și apelează la o vizită la un service auto, ca să dea de un emisar, un prieten comun al său și al lui Mihai Vlad.

Judecătoarea a dat și informații din mandatele pe spionaj, semnate chiar de ea!

Judecătoarea Barbălată era deasupra oricărui dubiu.

Avea la Înalta Curte inclusiv sarcina de a autoriza mandatele pe siguranță națională trimise de către SRI.

4 ani de închisoare cu executare a primit judecătoarea Barbălată în 2015

Și din aceste mandate, semnate chiar de către ea, a furnizat informații pentru cei monitorizați de SRI ca spioni:

Pentru Beijing – Cristache Rădulescu, șeful Consiliului Județean Ilfov. Pentru o rețea din Chișinău – Dragoș Rusu, comisar-șef adjunct la Garda Financiară Ilfov.

DNA și SRI ajung la judecătoarea Barbălată prin polițistul Mihai Vlad, iar la Mihai Vlad ajung prin Wang Yan!

Căci la capătul acestei scurgeri de informații stă Wang Yan, spion, mafiot și interlop.

Reușitele profesionale ale lui Wang în România

Fiecare membru al organizației își atinge interesul.

Interes care e din ce în ce mai mare și care nu poate fi obținut decât dacă ai control asupra justiției!

Wang, de pildă, pornește de la extorcarea afaceriștilor chinezi și vulnerabilizarea unor ofițeri români (2005), ajunge la șefi de consilii județene, procurori și judecători de la Înalta Curte (2012) și la rezerva de cupru a României (2017).

Dar ce urmăresc românii din rețea?

Cum doreau să ajungă șefi la DNA și la Parchetul General

Conform rechizitoriului DNA și condamnărilor de la Înalta Curte, grupul dorește două lucruri:

”Să aibă posibilitatea de a accede la unele funcții de conducere în cadrul Ministerului Public, respectiv funcțiile de procuror general și procuror-șef al DNA ”. ”Pe de altă parte, obțineau informații care să sprijine interese politice și de afaceri”, care conduc, și aici apare explicit rețeaua de spionaj chineză, la ”Prejudicierea gravă a bugetului de stat şi al Comunităţii Europene şi prin acţiunile de influenţă exercitate asupra decizionalilor unor instituţii publice în favoarea unui cetăţean român de origine chineză, lider al unei grupări de criminalitate organizată transfrontalieră ”.

Control al justiției și bani pentru români.

2 ani cu suspendare a primit procurorul Marcel Sâmpetru

Informații, șantaj și contracte cu statul pentru chinezi.

”Dacă nu ai Parchetul… dacă nu ai Serviciile…”

Într-un dialog cu liberalul Marian Petrache, șeful CJ Ilfov, Marcel Sâmpetru, candidat pentru poziția de procuror general, îi spune:

SÂMPETRU MARCEL: ”PSD se ocupă deocamdată (de justiție – n.n.), dar voi nu trebuie să… ei de-aia au rămas cu o mare pagubă. Deci nu trebuie să fie lipsit de interes, nu trebuie să fiți dezinteresați cine va fi șef la DNA, cine va fi procuror general și cu toată negocierea trebuie să știm și noi. Împreună… asta trebuie să transmiți. Acum fac o paranteză. Ascultă: Când ai ajuns la putere, prima dată îți iei instrumente de care te sprijini. Or, în momentul de față nu s-a întâmplat acest lucru. Dacă nu ai la timp Parchetul, odată, discutam separarea puterilor în stat… dacă nu ai Serviciile…”.

Discursul e cristal și intențiile se văd, se simt și ele au rămas aceleași până azi.

Iar tacticile sunt aceleași.

2 ani cu suspendare a primit comisarul-șef de poliție Mihai Vlad

Cea mai importantă dintre ele este să-i facă praf pe cei care ocupă funcțiile din Parchetul General și la DNA.

Pentru că atât sub Morar, cât și sub Kovesi, percepția lor, mărturisită de vicepreședintele CSM Bălan, e că ”Domne, cu DNA-ul nu poți să faci treabă…”.

”Dați cu zvonuri, dați în oameni!”

Soția procurorului Sâmpetru, om de afaceri, cea cu telefonul nedezasamblat, îi explică vicepreședintelui CSM George Bălan:

SÂMPETRU MIRELA: ”Ştii ce mi-au spus? Dar am uitat să-ţi spun (…) Vorbeşte cu soţul tău (n.n SÂMPETRU MARCEL), băgaţi în presă sau cu zvonuri, daţi în oameni, daţi informaţiile unor oameni care, nu mai contează, cu avocaţi, daţi în lume, daţi unde să apară şi în presă, ca să vedem noi mişcarea, că ne ajută, ce vor. Să spunem aşa: <Se apropie în august expirarea mandatului (n.n mandatul procurorului şef al DNA) şi sunt propuşi oamenii cutare şi cutare, ar fi…deci aiurea, care nu au nicio legătură>”.

”Dați în oameni”.

”Băgați cu zvonuri”.

”Dați în lume”.

Nu vi se pare că seamănă cu ceea ce se întâmplă acum, în 2018, când Wang și ceilalți sunt bine mersi în continuare?

”N-am cum să scot bateria că e iPhone”

După ce judecătoarea Barbălată i-a avertizat, cei trei au apucat să șteargă urme, telefoane, probe.

Au fost condamnați în 2015, dar deja sunt liberi.

Totul, ca să nu uităm vreodată, a pornit de la niște adolescente chinuite.

Și, într-un fel, tot ce se petrece acum ne afectează și pe noi, maturii, dar mai ales pe cei care vor veni după noi, pe copii.

O spune, într-un episod succesiv, de un umor și o tristețe involuntare, chiar judecătoarea Barbălată.

După ce i-a avertizat pe cei din rețea că vor fi percheziționați de către DNA, judecătoarea stă de vorbă, în scara blocului.

BARBĂLATĂ GEORGETA: Da’ acum, cu telefonul… scoateţi-vă bateria!

PUŞCAŞ ALEXANDRU CRISTIAN: E… Staţi un pic, că… N-am cum să scot bateria, că e iPhone.

Judecătoarea continuă discuția cu mesagerul, fără să știe că acesta purta deja microfon, colaborând cu DNA.

”Am vorbit de fiică”

Și acum vine tristețea.

Georgeta Barbălată născocește un motiv al întâlnirii lor la mall, din ziua când i-a anunțat pe cei trei că sunt vizați de DNA.

BARBĂLATĂ GEORGETA: Păi, înseamnă ne-am întâlnit… noi ne-am întâlnit întâm… sau am venit, am vorbit de fiică. Legat de fiică-mea! O lăsăm… Dacă vă întreabă dacă mă cunoaşteţi, ne ştim aşa şi…”.

Să arunci un alibi pe propriul copil!

Ca și în cazul fetelor minore sechestrate la ”Shanghai”, dați-o pe copii, că ei nu se pot apăra!

CUPRINS: Toate capitolele din investigația GSP în cazul „Shanghai”